BEGRUNDELSE

1. FORSLAGETS MÅLSÆTNING

Målsætningen med dette forslag er at gøre det muligt for Den Europæiske Union at tilslutte sig en konsensus i Verdenshandelsorganisationen (WTO) om vedtagelse af en fritagelse[1] på WTO-ministerkonferencen. Forslaget indebærer, at Rådet bemyndiger Kommissionen til at tage stilling på vegne af Den Europæiske Union inden for WTO til at tilslutte sig en konsensus vedrørende en anmodning i henhold til artikel IX i WTO-overenskomsten om at give tjenesteydelser og leverandører af tjenesteydelser fra de mindst udviklede lande præferencebehandling.

2. FORSLAGETS RETSGRUNDLAG

Ved artikel 218, stk. 9, i traktaten om Den Europæiske Unions funktionsmåde (TEUF) er det fastsat, at når en afgørelse med retsvirkning skal træffes af et organ nedsat ved en international aftale, vedtager Rådet på forslag af Kommissionen og Unionens højtstående repræsentant for udenrigsanliggender og sikkerhedspolitik en afgørelse om, hvilken holdning der skal indtages på Unionens vegne. Indrømmelse af en fritagelse falder ind under denne bestemmelse, da afgørelsen træffes af et organ, der er nedsat ved en international aftale (WTO's ministerkonference), som påvirker Unionens rettigheder og forpligtelser.

Den påtænkte fritagelse vedrører forpligtelser i henhold til den almindelige overenskomst om handel med tjenesteydelser, og vedrører alle servicesektorer, herunder transport. Derfor hører den foreslåede afgørelse under anvendelsesområdet for artikel 91, artikel 100 og artikel 207, stk. 4, første afsnit, i TEUF.

3. FORSLAGETS ANVENDELSESOMRÅDE

Kommissionen bliver bemyndiget til at tage stilling på Den Europæiske Unions vegne med henblik på at støtte en anmodning om en fritagelse fra artikel II:1 i den almindelige overenskomst om handel med tjenesteydelser (GATS), der gør det muligt at indrømme tjenesteydelser og leverandører af tjenesteydelser fra de mindst udviklede lande præferencebehandling, uden at tilsvarende tjenesteydelser og leverandører af tjenesteydelser fra andre medlemmer af WTO indrømmes den samme behandling.

I overensstemmelse med artikel 218, stk. 10, vil Europa-Parlamentet straks blive underrettet fuldt ud.

2011/0426 (NLE)

Forslag til

RÅDETS AFGØRELSE

om den holdning, som Den Europæiske Union skal indtage på ministerkonferencen i Verdenshandelsorganisationen (WTO), for så vidt angår en anmodning om indrømmelse af en fritagelse, der gør det muligt at give tjenesteydelser og leverandører af tjenesteydelser fra de mindst udviklede lande præferencebehandling

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 91, artikel 100 og artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Artikel IX i Marrakesh-aftalen om oprettelse af Verdenshandelsorganisationen ("WTO-aftalen") fastsætter procedurerne for indrømmelse af fritagelser vedrørende de multilaterale handelsaftaler i bilag 1A, 1B eller 1C til WTO-aftalen og dens bilag.

(2) Der er blevet anmodet om en fritagelse, der indebærer, at WTO-medlemmer vil få mulighed for at indrømme tjenesteydelser og leverandører af tjenesteydelser fra de mindst udviklede lande præferencebehandling, uden at tilsvarende tjenesteydelser og leverandører af tjenesteydelser fra alle andre WTO-medlemmer indrømmes samme behandling (henvis til relevant WTO-dok. i en fodnote), ved undtagelsesvis at fravige forpligtelsen i henhold til artikel II: 1 i den almindelige overenskomst om handel med tjenesteydelser.

(3) Det er i Den Europæiske Unions interesse at give sin støtte til nævnte anmodning om en fritagelse og dermed afslutte en del af Doha-udviklingsdagsordensforhandlingerne om tjenesteydelser, som er af særlig interesse for de mindst udviklede medlemslande -

VEDTAGET DENNE AFGØRELSE:

Artikel 1

Den Europæiske Unions holdning inden for rammerne af ministerkonferencen under Verdenshandelsorganisationen er at støtte anmodningen i henhold til artikel IX:3 i Marrakesh-aftalen om oprettelse af Verdenshandelsorganisationen om en fritagelse, der giver WTO-medlemmerne mulighed for at indrømme tjenesteydelser og leverandører af tjenesteydelser fra de mindst udviklede lande præferencebehandling.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den

På Rådets vegne

Formand

[1] Fritagelser er tilladelser givet af WTO's Almindelige Råd/ministerkonference til midlertidigt at fravige visse WTO-forpligtelser, der ellers er gældende.